Barnaheill sendu í dag yfirlýsingu til allra ráðherra sem sitja í nefnd um málefni flóttafólks og innflytjenda . Þess er farið á leit við nefndina að fjármagn verði aukið til neyðaraðstoðar hjálparsamtaka sem sinna flóttamönnunum þar sem þeir koma á land - og að tekið verði á móti börnum og fjölskyldum þeirra . Áhersla skuli lögð á að tryggja réttindi barna og það sem þeim sé fyrir bestu við alla ákvaðanatöku . Yfirlýsingin er eftirfarandi : „ Ágæti ráðherra og fulltrúi í nefnd um málefni flóttafólks og innflytjenda . Barnaheill – Save the Children á Íslandi lýsa yfir miklum áhyggjum af þeim fjölda barna sem hafa flúið heimalönd sín á undanförnum mánuðum og komið til Evrópu í von um betra líf , ekki síst þeim sem eru án fjölskyldna sinna . Barnaheill skora á íslensk stjórnvöld að bregðast við ástandinu tafarlaust . Annars vegar með því að veita aukafjármagni í neyðaraðstoð til hjálparsamtaka sem eru að sinna börnum þar sem þau hafa leitað verndar . Hins vegar með því að taka á móti flóttamönnum til Íslands , ekki síst börnum og fjölskyldum þeirra , svo og fylgdarlausum börnum . Mikilvægt er að leggja áherslu á fjölskyldusameiningu og reyna til fulls að finna fjölskyldur þeirra barna sem eru fylgdarlaus . Það sem barni er fyrir bestu skal ráða við alla ákvarðanatöku varðandi framtíð barna á flótta og standa skal vörð um réttindi þeirra eins og kveðið er á um í barnasáttmála Sameinuðu þjóðanna . Nú hafa fjölmargir einstaklingar boðið fram aðstoð sína og stuðning við flóttafólk . Barnaheill skora á stjórnvöld að bregðast við því sterka ákalli sem borist hefur frá almenningi og setja í gang aðgerðaráætlun til stuðnings flóttamönnum og forgangsraða í þágu barna . “